Kris Jensen Skriver (S), 2025-12-09:
Tak for ordet.
Jeg har set meget frem til debatten her i dag, for landdistrikterne og udviklingen dér står mig og mit parti meget nært, og jeg nyder hver dag, at jeg selv har fornøjelsen af at bo uden for de store byer.
Jeg er glad for og stolt af at bo i et landdistrikt, for vores landdistrikter har enormt meget at byde på.
Det vil jeg også komme tilbage til i min tale.
Jeg synes, den kommer godt omkring de emner, der er vigtige for landdistrikterne, og den tegner et godt billede af udviklingen.
Det gælder både de problemer, der er derude, men også af nogle af de mange styrker og muligheder, som jeg ser.
Det mener vi og jeg er helt afgørende.
Det overordnede mønster kender vi godt fra tidligere.
Befolkningstallet falder eller står stille i mange af landdistrikterne, mens det vokser i og omkring de større byer.
Det er selvfølgelig ikke sort-hvidt, for der er også landdistrikter, der oplever fremgang, ligesom nogle af småøerne oplever fremgang og øget bosætning.
Men overordnet er billedet, at særlig landdistrikterne længere væk fra de større byer oplever en befolkningstilbagegang.
Vi ser også, at befolkningen de steder er markant ældre end i resten af landet.
Det viser sig også tydeligt i udviklingen på boligmarkedet.
Priserne buldrer af sted i byerne, mens de nogle steder falder i landdistrikterne.
To af de tal fra redegørelsen, der viser udviklingen i boligpriserne tydeligt, er boligpriserne i henholdsvis Region Hovedstaden og Region Nordjylland.
Mens de i hovedstaden er steget med 31,2 pct. på 5 år, er de i Nordjylland faldet med 0,6 pct.
Det mener jeg vi skal være meget opmærksomme på, for det kan udfordre hele sammenhængskraften i vores land, hvis forskellene bliver for store, og det har også konsekvenser for bosætningen.
Mange steder i landdistrikterne er det simpelt hen blevet svært at låne penge til at købe en bolig, fordi bankerne holder igen med udlån.
Selv for en familie med pæne indkomster kan det være meget, meget besværligt, og det er, på trods af at vi har indført en ordning med delvis statsgaranterede lån.
Det skal vi simpelt hen have gjort noget ved.
Det kan ikke passe, at folk med almindelige indkomster ikke kan købe en bolig i et landdistriktsområde.
Vi må have bankerne på banen her; der skal tages et større samfundsansvar.
Skal vi have flere til at bosætte sig i et landdistrikt, kræver det et stærkt lokalt velfærdssamfund, og et af de steder, hvor vi allerede har taget fat, er på sundhedsområdet.
For som redegørelsen viser, er behandlingsbehovet størst blandt borgere i landdistrikterne, bl.a. fordi befolkningen er ældre og har flere kroniske sygdomme.
Med vores sundhedsreform skal vi have en bedre fordeling af læger, så der kommer flere læger til de dele af landet, hvor der er flest syge.
Det er kun rimeligt, og det må man kunne forvente som borger i Danmark.
På samme måde må man forvente, at man kan få hjælp af politiet, og derfor er nærpolitistationerne også et rigtig godt tiltag.
Det gør, at politiet bliver meget mere synligt i flere dele af Danmark.
Jeg har selv med egne øjne kunnet se, hvordan vores nærpolitienhed i Grindsted, hvor jeg selv bor, har bidraget til mere synligt politi i gadebilledet, hvilket skaber mere tryghed blandt borgerne.
Og når vi snakker kollektiv transport, handler det i bund og grund også om tryghed.
Man skal føle sig tryg i, at man kan komme fra a til b, man skal føle sig tryg i, at vi kan komme ned og handle.
Noget af det, jeg blev glad for at se i redegørelsen, er, at der er flere i landdistrikterne, der er medlem af en idrætsforening.
Faktisk er en højere andel medlem nu end før det dyk, der naturligt kom under coronanedlukningen.
Det mener jeg er utrolig positivt.
Det er netop de stærke og forpligtende fællesskaber, der gør det attraktivt at bo i et mindre lokalsamfund.
Jeg har selv i mange år nydt glæde af at være frivillig, og det er sådan, at uden frivillige var der meget, der ikke var sket derude.
Derfor er det helt, helt centralt.
Tænk bare på de mange forsamlingshuse, der er derude, og som er drevet af frivillige, eller tænk på de juleoptog, der har været i mange byer rundtomkring i Danmark i den sidste tid.
Det er stablet på benene af frivillige, og det har vi meget stor respekt for i Socialdemokratiet.
Når jeg kommer rundt, oplever jeg en ild i øjnene mange steder.
Jeg hører om gode eksempler på købmænd, der er etableret, fordi man er rykket sammen.
Jeg ser forsamlingshuse, der er levende samlingssteder, men jeg oplever også, at der er udfordringer med bøvl, og at der er gode tiltag, der bliver kvalt.
Det er et problem, og det skal vi selvfølgelig kunne levere løsninger på.
I regeringen er man i gang med at lette byrderne, og det er rigtig godt, og det arbejde skal vi fortsætte med.